শীতকাল মানেই বিয়ের মরশুম। সাত পাকে বাঁধা পড়ার আদর্শ সময়। তবে ভারতীয়দের মধ্যে বিয়ে নিয়ে এখনও যে নেতিবাচক চিন্তাধারা প্রচলিত রয়েছে, তা অনেককেই বিচলিত করবে।  শিক্ষিত সম্প্রদায়ের একাংশের মধ্যে ‘পণপ্রথা’-র নখদাঁত অনেকটাই ভোঁতা হয়ে এসেছে বিগত কয়েক দশকে। তবে গ্রামে বা শহরতলির অধিকাংশ জায়গাতেই এখনও বহাল তবিয়তে চলছে পণ-এর আদান প্রদান। তবে এসবের উর্ধ্বেও বিয়ে মানেই বিস্তর খরচ। সামাজিক আচার-অনুষ্ঠান,  হাজার লোককে খাওয়ানো। আর এই খরচের অধিকাংশ প্রকোপ পড়ে পাত্রী পক্ষের উপরেই। অতিথি আপ্যায়ন বাদে বউভাতের খরচ আর কোথায়! আর অবাঙালি হলে তো কথাই নেই। ‘বউভাত’-এর  ধারণা সেই হারে জনপ্রিয়ই নয় সেখানে। তাই বিয়েতে যা খরচের ধাক্কা, তার প্রায় সবটাই সামলাতে হয় পাত্রীপক্ষকে।
অনেক পাত্রপক্ষকে আবার বলতে শোনা যায়, ‘আমরা মেয়ে ছাড়া কিছুই চাই না, কিন্তু দেখবেন বিয়েতে যেন কোনও কমতি না থাকে।’ বাকি কথা উহ্য রইলেও যা বোঝার বুঝে নিতে হয় এতেই। সাজানো, গোছানো, অসংখ্য লোককে ডেকে এনে খাওয়ানো, সবকিছুই পরিপাটি চাইছে পাত্রপক্ষ।  কিন্তু ভাববার বিষয়, যাঁরা বাকি জীবনটা একে অন্যের সঙ্গে কাটাতে চলেছেন, তাঁদের এই বিশেষ দিনটিতে খরচা কেন একপক্ষ সামলাবেন?
সচেতনতা বাড়াতে এই বার এগিয়ে এল ‘মান্যবর’। সবাই জানেন, ‘মান্যবর’একটি সর্বভারতীয় পোশাক উৎপাদক সংস্থা। সদ্য একটি ভিডিও  প্রকাশ করা হয়েছে সংস্থার তরফ থেকে, যেখানে অভিনয় করেছেন বিরাট কোহলি। এখানে তিনি পাত্র। ভিডিও-য় তিনি এমনভাবে কথা বলছেন, যেন পাত্রীর বাবা-কে বলছেন বিয়েতে কী কী থাকলে তিনি খুশি হবেন। সেই তালিকায় সুন্দর করে বাড়ি সাজানো থেকে শুরু করে, পেশাদার ফোটোগ্রাফারের বন্দোবস্ত করা এবং দেশবিদেশের খাবার রাখা, সবকিছুই রয়েছে। তবে মজাটা একদম শেষে। যখন তিনি বলছেন এর আয়োজনের যা খরচ হবে, সবটা দুই পরিবার ভাগ করে নেবে। যখন বিয়ের আনন্দ, দুঃখ, মজা সবটাই দুই পরিবার ভাগ করে নিতে পারে, তখন খরচ কেন ভাগ করতে পারবে না? এই বার্তা দিয়েই তিনি শেষ করেছেন বক্তব্য।
দেখুন সেই ভিডিও—